Source: https://www.jogiforum.hu/hirek/30830
Timestamp: 2019-05-23 11:07:17
Document Index: 17944919

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Alaptörvény-ellenes bírósági ügyáthelyezések? - Az Alkotmánybíróság döntést hozott | hírek | Jogi Fórum ﻿
Alaptörvény-ellenes bírósági ügyáthelyezések? - Az Alkotmánybíróság döntést hozott
2013.12. 3. Jogi Fórum / Alkotmánybíróság/OBH
OBH: Az Alkotmánybíróság döntése nem érinti a még folyamatban lévő eljárásokat
Az Alkotmánybíróság 2013. december 2. napján kelt határozata egyes – már hatályban sem lévő – jogszabályokra vonatkozik, az OBH elnökének bíróságot kijelölő határozatának hatályát nem érinti. Az Alkotmánybíróság döntésének a bíróságokon „ügyáthelyezés” folytán még folyamatban lévő eljárásokra ezért közvetlen kihatása nincs - közölte az Országos Bírósági Hivatal kedden.
A határozat már nem hatályos jogszabályi rendelkezéseket érint, lévén az eljárás során az Alkotmánybíróság a vonatkozó eljárási szabályok 2012. január 1. napja és július 16. napja között hatályban volt szövegét vizsgálta. E szabályokat a jogalkotó 2013. augusztus 1. napjával hatályon kívül helyezte - hangsúlyozza az OBH közleményében.
Az eljáró bíróság kijelölését az ügyáthelyezés kezdeményezésére jogosult bírósági elnökök és az OBH elnöke is kivételesen alkalmazható eszköznek tekintette. Éppen ezért az elmúlt két évben a bírósági igazgatás folyamatosan törekedett a Fővárosi Törvényszék ügyforgalmi helyzetének más eszközökkel történő stabilizálására. Ennek keretében például 2012. januárja óta a Fővárosi Törvényszéken 51 bírói és 193 igazságügyi alkalmazotti álláshely létesült.
A bíróságok központi honlapján elérhető statisztikai összefoglalóból is látható, az ügyáthelyezésben leginkább érintett Fővárosi Törvényszék ügyforgalmi helyzete jelentősen javult, ami részben az ügyáthelyezés intézményének is köszönhető.